
Osijek, 6. studenoga 2018.

Na temelju članka 31., 35. i 36. Odluke o izboru članova vijeća mjesnih odbora  i gradskih četvrti na području Grada Osijeka (Službeni glasnik Grada Osijeka br. 13/14) Gradsko izborno povjerenstvo propisuje
OBVEZATNE UPUTE BROJ MS-VII
 NAČIN UREĐENJA BIRAČKOG MJESTA
1. U prostorijama u kojima će se glasovati (biračko mjesto) mogu se isticati samo državni simboli u skladu s Ustavom Republike Hrvatske i Zakonom o grbu, zastavi i himni Republike Hrvatske te zastavi i lenti Predsjednika Republike Hrvatske 
(Narodne novine broj: 55/90, 26/93 i 29/94) kao što su grb i zastava Republike Hrvatske, te obilježja Županije i Grada u skladu s njihovim statutima.
2. Birački odbor u pravilu uređuje prostorije biračkog mjesta na dan prije izbora, a najkasnije 1 sat prije početka glasovanja.

3. Prostorije u kojima će se glasovati (biračko mjesto) moraju se urediti i opremiti na način da se osigura tajnost glasovanja, tako da nitko u prostoriji u kojoj se glasuje ne može vidjeti kako je birač popunio glasački listić.
4. Na svakom biračkom mjestu glasački listići moraju biti pomiješani tako da nisu složeni po serijskim brojevima i postavljeni lepezasto licem okrenutim prema dolje da se ne vidi serijski broj listića.

5. Birački odbor provjerit će da li je sav promidžbeni materijal uklonjen s biračkog mjesta i iz neposredne blizine birališta, u protivnom će to učiniti članovi biračkog odbora. Birački odbor na svakom biračkom mjestu dužan je, neposredno prije otvaranja birališta, vidljivo istaknuti sve kandidacijske liste (oglase) s pregledno navedenim imenima svih kandidata za člana vijeća za koje se glasuje.
6. Birački odbor dužan je na prednju stranu svake glasačke kutije istaknuti glasački listić kakav se ubacuje u tu glasačku kutiju.

7. Ove obvezatne upute  objavit će se na oglasnim pločama mjesnih odbora i gradskih četvrti i na internetskim stranicama  Grada Osijeka, a stupaju na snagu danom donošenja.

